RONALD Kikonyogo (KCCA), muganda wa Keziron Kizito azannyira ttiimu y’eggwanga (eya CHAN) ne Vipers.
Baazannyanga bombi omupiira gw’ebiveera era olugendo lwe yalinyumirizza JOSEPH ZZIWA bw’ati;
NNENYUMIRIZA nnyo mu kuzannya akapiira kuba kantuusizza mu bifo ebirungi bingi, wabula ennaku zino omutindo gwange gubadde gusseemu olw'obuvune bwe nnafuna mu kakongovvule mu mupiira gw'omukwano wakati wa ttimu za KCCA eya Kirunda (esooka) ne Omondi (eyookubiri).
Siyinza kukugamba nti nsinga Keziron okucanga akapiira kuba ebbanga ly'amaze mu mupiira limuwadde obumanyirivu bwe sinnatuukako, naye nnina bingi bye mmuyigirako.
Kye nsinga okumwegombako kwe kubeera nti akubira ku ttiimu y’eggwanga (eya CHAN), ate mukakaalukanyi kuba ng’oggyeeko okutendekebwa ne banne, agattako okuddukira mu nsozi wamu n’okugenda mu jjiimu.
Bwe twali tukyali bato, maama teyasanyukiranga kya kuzannya kapiira, kyokka taata bwe yafa naye n’alwala, n’atwesonyiwa kuba gwali gutandise okutuweerera.
KIKONYOGO Y’ANI?
Nzaalibwa Simon Mukasa ne Mary Mugisa ab’e Fort Portal, era twazaalibwa abaana bataano. Kitaffe yafa tukyali bato ate maama n’alwala omutwe kale nalina okubeeranga awaka mmulabirire. Pulayimale nnagisomera Kawunga Bunyonyi P/S e Fort Portal.
Ku kyalo twateranga okuzinga obupiira bw’ebyaayi nga tukyalira ebyalo ebyenjawulo ne twewakanya.
Mu mipiira gino, omutendesi ayitibwa Goa Muhammed gye yandabira. Nga nkyali mu P.7 essomero lyaffe ly’agenda e Kenya okwetaba mu League Ndogo, era eno gye nafunira obuvune ne mmala emyaka ebiri nga ssizannya.
Bwe nnamala P7, nneegatta ku Old Kampala kyokka bwe twatuuka mu lusoma olwokusatu mu S2, essomero ne lifuna obuzibu n’abazannyi abaali basomera ku mupiira, olwo ne nzira e Kitende gye nasomera S3 ne S4.
Eno nafunirayo omukisa okuzannyanga mu mpaka za President's Cup wamu ne Buganda Cup. Bwe nnamaliriza S4 nasibira mu Kinaawa SS e Kawempe.
Hajji Kayiira eyali alikulira bwe yagobwa ku bigambibwa nti assa ssente nnyingi mu mupiira okusinga ku by’okusoma ne ntwalibwa Seeta College e Mbalala era twakiika mu mpaka z’eggwanga e Hoima ne tukoma ku semi.
Twatendekerwanga ku kisaawe kya MTN Arena e Lugogo, era eno abatendesi Richard Malinga ne Sam Simbwa gye bandabira, ne nneegatta ku ttiimu ya KCCA ey’abali wansi w’emyaka 17.
MAAMA KY’AGAMBA:
Kikonyogo kuva buto ng'ayagala nnyo omupiira era ng’alina ekitone. Nneebaaza bonna abaasobola okubayamba okutumbula ekitone kyabwe naddala mu kiseera we nabeerela omulwadde.
Ndi muwagizi wa Arsenal ne Barcelona. Nkuze nneegomba Sadam Juma gwe nnalabira mu mpaka z’amasomero.
lug_Latn lug_Latn lug_Latn lug_Latn lug_Latn lug_Latn luo_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn